અલીગઢ મુસ્લિમ યુનિવર્સિટીમાં આયોજિત વાર્ષિક સમારોહ દરમિયાન કોંગ્રેસના નેતા સલમાન ખુર્શિદના વિદ્યાર્થીઓ સાથેના સંવાદમાં આમિર નામના એક વિદ્યાર્થીએ પ્રશ્ર્ન કર્યો હતો કે, કોંગ્રેસના શાસનમાં એએમયુ કાનૂન બદલવામાં આવ્યો. હાશિમપુરા, મુઝફ્ફરનગરનાં રમખાણો થયાં. બાબરી મસ્જિદના દરવાજા ખૂલ્યા. કોંગ્રેસના દામન પર મુસ્લિમોના લોહીના આ ધબ્બા લાગેલા છે. તેને કોંગ્રેસ કેવી રીતે ધોશે ? તેના જવાબમાં સલમાન ખુર્શિદે સ્વીકાર્યું હતું કે કોંગ્રેસના દામન પર મુસ્લિમોના લોહીના ધબ્બા લાગેલા અને એક કોંગ્રેસી નેતા હોવાને કારણે એ દાગ મારા દામન પર પણ છે. કોઈ કોંગ્રેસી નેતાએ પોતાનો પક્ષ મુસ્લિમોનો ગુનેગાર છે અને તેમના રાજમાં મુસ્લિમો પર અત્યાચાર થયા હોવાની વાત સ્વીકારવી પડી હોય એ આ કદાચ પહેલો પ્રસંગ છે, પરંતુ વાસ્તવમાં સલમાન ખુર્શીદજી અધુરું સત્ય બોલ્યા છે. કોંગ્રેસના દામન પર માત્ર મુસ્લિમોના જ નહીં, હિન્દુ અને શીખોના લોહીના પણ ધબ્બા લાગેલા છે. ત્યારે એક નજર કોંગ્રેસના રાજમાં થયેલાં સાંપ્રદાયિક અને નરસંહાર પર.